ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ενεργειακή απόδοση των κτιρίων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0098 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ενεργειακή απόδοση των κτιρίων

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή εκδίδει γνώμη επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παρουσιάζει παρακάτω τη γνώμη της επί των πέντε τροπολογιών που προτείνει το Ευρωπαϊκό Κοινοβούλιο.

2. Ιστορικό

- Στις 11 Μαΐου 2001, η Επιτροπή υπέβαλε στο Ευρωπαϊκό Κοινοβούλιο και το Συμβούλιο πρόταση οδηγίας (COM(2001)226 τελικό [1] - 2001/0098(COD)).

[1] ΕΕ C 23 E, 31.07.2001, σ. 266.

- Στις 17 Οκτωβρίου 2001 η Οικονομική και Κοινωνική Επιτροπή εξέδωσε θετική γνώμη.

- Στις 6 Φεβρουαρίου 2002, το Ευρωπαϊκό Κοινοβούλιο εξέδωσε γνώμη σε πρώτη ανάγνωση, η οποία περιλαμβάνει πολλές τροπολογίες επί της πρότασης της Επιτροπής.

- Στις 16 Απριλίου 2002 (COM(2002)192 τελικό [2]), η Επιτροπή ενέκρινε, σύμφωνα με το άρθρο 250 παράγραφος 2 της Συνθήκης, τροποποιημένη πρόταση ενσωματώνοντας στο σύνολό τους ή εν μέρει πολλές από τις τροπολογίες που ενέκρινε το Ευρωπαϊκό Κοινοβούλιο.

[2] ΕΕ C 203 E, 27.08.2002, σ. 69.

- Στις 7 Ιουνίου 2002 το Συμβούλιο εξέδωσε κοινή θέση.

- Στις 11 Ιουνίου 2002, η Επιτροπή εξέδωσε ανακοίνωση προς το Ευρωπαϊκό Κοινοβούλιο επί της κοινής θέσης του Συμβουλίου, σύμφωνα με το δεύτερο εδάφιο του άρθρου 251 παράγραφος 2 της Συνθήκης.

- Στις 10 Οκτωβρίου 2002, το Ευρωπαϊκό Κοινοβούλιο ενέκρινε σε δεύτερη ανάγνωση ψήφισμα το οποίο περιλαμβάνει πέντε τροπολογίες επί της κοινής θέσης.

3. Σκοπός της πρότασης

Η πρωτοβουλία της Επιτροπής ανταποκρίνεται στις επιθυμίες που έχουν εκφραστεί από το Ευρωπαϊκό Κοινοβούλιο και το Συμβούλιο για ανάληψη δράσης για τη βελτίωση της ενεργειακής απόδοσης των κτιρίων, με σκοπό να πραγματωθεί το μεγάλο δυναμικό που υπάρχει στον εν λόγω τομέα όσον αφορά την εξοικονόμηση ενέργειας [3]. Η πραγμάτωση του εν λόγω δυναμικού έχει προβλεφθεί προκειμένου να συμβάλει σημαντικά στη βελτίωση της ασφάλειας του εφοδιασμού στην ΕΕ και για να τηρήσει η ΕΕ τις δεσμεύσεις που ανέλαβε στο Κιότο.

[3] A5-0054/2001 και συμπεράσματα 8835/00 και 14000/00 του Συμβουλίου του 2000.

Η Επιτροπή υπέβαλε κατά συνέπεια πρόταση με βασικό στόχο την προώθηση της βελτίωσης της ενεργειακής απόδοσης των κτιρίων εντός της ΕΕ, διασφαλίζοντας στο μέτρο του δυνατού ότι θα λαμβάνονται μόνο μέτρα που θα είναι αποτελεσματικά ως προς το κόστος, εφικτά από τεχνική άποψη και φιλικά προς το περιβάλλον. Η πρακτική εφαρμογή των στοιχείων της παρούσας πρότασης παραμένει ευθύνη των κρατών μελών.

Η πρόταση της Επιτροπής αποσκοπεί να διασφαλίσει:

(1) τη θέσπιση από τα κράτη μέλη ενός μεθοδολογικού πλαισίου για τον υπολογισμό της ενεργειακής απόδοσης των κτιρίων.

(2) την καθιέρωση και την ενημέρωση των ελάχιστων απαιτήσεων όσον αφορά την ενεργειακή απόδοση με βάση την εν λόγω μεθοδολογία, καθώς και την εφαρμογή της στα πιο πολλά καινούρια κτίρια και στα υφιστάμενα κτίρια τα οποία είναι μεγαλύτερα από 1000 m2, εφόσον αυτά υποβάλλονται σε μεγάλης κλίμακας ανακαίνιση.

(3) την πιστοποίηση της ενεργειακής απόδοσης των κτιρίων όταν αυτά κατασκευάζονται, πωλούνται ή ενοικιάζονται.

και

(4) την τακτική επιθεώρηση των λεβήτων και των συστημάτων κλιματισμού.

4. Γνώμη της Επιτροπής επί των τροπολογιών του Ευρωπαϊκού Κοινοβουλίου

Το Ευρωπαϊκό Κοινοβούλιο ενέκρινε σε δεύτερη ανάγνωση πέντε τροπολογίες επί της κοινής θέσης του Συμβουλίου, δύο εκ των οποίων αφορούσαν νέες αιτιολογικές σκέψεις.

Η Επιτροπή αποδέχεται και τις πέντε τροπολογίες που προτείνει το Ευρωπαϊκό Κοινοβούλιο, οι οποίες ευθυγραμμίζονται με τους στόχους της αρχικής πρότασης της Επιτροπής ή συνιστούν αποδεκτό συμβιβασμό.

4.1 Η τροπολογία 8 αφορά το άρθρο 15 παράγραφος 2, για την προτεινόμενη περίοδο μεταφοράς της οδηγίας. Η εν λόγω τροπολογία μειώνει την επιπλέον μεταβατική περίοδο των «4 ετών» της κοινής θέσης σε «τρία έτη», κάτι που ευθυγραμμίζεται περισσότερο με την αρχική πρόταση της Επιτροπής. Η μέγιστη συνολική περίοδος μεταφοράς γίνεται έτσι 3 συν 3 έτη.

Η Επιτροπή είναι σε θέση να δεχθεί την εν λόγω τροπολογία χάριν συμβιβασμού.

4.2 Η τροπολογία 9 εισάγει μια νέα αιτιολογική σκέψη (την 16α) σε σχέση με την κοινή θέση. Η εν λόγω τροπολογία παρουσιάζει με γενικό τρόπο παραδείγματα μέσων και μέτρων για τα κράτη μέλη, προκειμένου να ενθαρρύνουν τη βελτίωση της ενεργειακής απόδοσης.

Η Επιτροπή είναι σε θέση να δεχθεί την εν λόγω τροπολογία δεδομένου ότι αυτή ευθυγραμμίζεται με τους στόχους της αρχικής πρότασης της Επιτροπής.

4.3 Η τροπολογία 10 εισάγει επίσης μια νέα αιτιολογική σκέψη (την 18α) σε σχέση με την κοινή θέση. Η εν λόγω τροπολογία τονίζει τη σημασία της ατομικής χρέωσης και τη δυνατότητα που έχει ο κάθε ένοικος να ρυθμίζει την κατανάλωσή του όσον αφορά τη θέρμανση και το ζεστό νερό, ως μέσο για την εξοικονόμηση ενέργειας.

Η Επιτροπή είναι σε θέση να δεχθεί την εν λόγω τροπολογία δεδομένου ότι ευθυγραμμίζεται με τους στόχους της αρχικής πρότασης της Επιτροπής.

4.4 Η τροπολογία 11 αποτελεί τροποποίηση της αιτιολογικής σκέψης 20 της κοινής θέσης. Η τροπολογία ασχολείται με τις εγγενείς και ενυπάρχουσες θερμομονωτικές ιδιότητες των κατασκευαστικών υλικών, όπως οι πορώδεις τσιμεντόλιθοι.

Η Επιτροπή είναι σε θέση να αποδεχθεί την εν λόγω τροπολογία δεδομένου ότι παρουσιάζεται στο πλαίσιο της προσαρμογής στην τεχνική πρόοδο της μεθοδολογίας υπολογισμού και των ελάχιστων απαιτήσεων των κρατών μελών όσον αφορά την ενεργειακή απόδοση, κάτι που ευθυγραμμίζεται με τους στόχους της αρχικής πρότασης της Επιτροπής.

4.5 Η τροπολογία 12 αποτελεί τροπολογία του άρθρου 2, σημείο 2 της κοινής θέσης και αφορά τον ορισμό της ενεργειακής απόδοσης. Η εν λόγω τροπολογία αφορά τον σωστό τρόπο υπολογισμού ή μέτρησης της ενεργειακής κατανάλωσης και την παρουσιάζει σε σχέση με μια τυποποιημένη χρήση.

Η Επιτροπή είναι σε θέση να δεχθεί την εν λόγω τροπολογία, δεδομένου ότι αντικατοπτρίζει τη θέση της Επιτροπής όσον αφορά τη σημασία που έχει το να συμπεριληφθεί στον ορισμό της ενεργειακής απόδοσης μια σαφής αναφορά στην τυποποιημένη χρήση. η εν λόγω τροπολογία ευθυγραμμίζεται επίσης με τους στόχους της αρχικής πρότασης της Επιτροπής, όπως αυτοί εκφράζονται με την επιλογή των τυποποιημένων στοιχείων που περιλαμβάνονται στη μεθοδολογία υπολογισμού της ενεργειακής απόδοσης στο παράρτημα της πρότασης.

5. Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως παρουσιάζεται ανωτέρω.